钦定古今图书集成/明伦汇编/皇极典/第203卷 > 闵公元年
## 钦定古今图书集成/明伦汇编/皇极典/第203卷 > 闵公元年

《春秋》：元年，春，王正月。

《左传》：“元年春，不书即位，乱故也

〈注〉国乱，不得成礼。

《公羊传》“公何以不言即位？继弑君不言即位。”

〈注〉复发《传》者，嫌继未逾年，君义异故也，明当隐之如一。〈疏〉解云：即庄元年传云“公何以不言即位？《春秋》君子不言即位。君弑即子何以不言即位？隐之也。孰隐？隐子也。”然则庄元年已有此传，今复发之者，正嫌此继未逾年之君异于成君故也。其异一成一未而不异之者，明臣子隐痛之当如一矣。若然，按庄公继弑，弑是齐侯；今闵公继弑，弑是庆父，何氏宁知不嫌此异，而知为所继之君成与不成者，正以解即位之义。欲道后君痛其见弑，不忍即其位处，明据恩之深浅，无弑者内外之义故也。

“孰继？”继子般也。孰弑子般？庆父也。杀公子牙，今将尔，
季子不免。庆父弑君，何以不诛？将而不免，遏恶也。既
而不可及，因狱有所归，不探其情而诛焉，亲亲之道
也。恶乎归狱？归狱，仆人邓扈乐。曷为归狱仆人邓扈
乐？庄公存之时，乐曾淫于宫中，子般执而鞭之。庄公
死，庆父谓乐曰：“般之辱尔，国人莫不知，盍弑之矣？”使
弑子般，然后诛邓扈乐而归狱焉，季子至而不变也。